Bertel Haarder (V), 2011-01-14:
Forslagsstillerne ønsker, at vi skal sætte et mål for, hvor mange organer vi skal have pr. million indbyggere.
Man foreslår som nævnt et mål på 25 donorer pr. million indbyggere, en klarlægning af det eksisterende donorpotentiale i Danmark samt en minimering af tabet af egnede donororganer; og endelig vil man styrke det arbejde, der allerede udføres af Dansk Center for Organdonation.
Regeringen har stor sympati for forslagsstillernes ønske om at øge antallet af organer til rådighed for organdonation.
Det er også sådanne mål og ønsker, der lå bag oprettelsen af Dansk Center for Organdonation i 2007.
Æren for dette center tilkommer ikke mindst Dansk Folkeparti, som fik det med i finanslovaftalen dengang.
To af centerets opgaver er netop at medvirke til en minimering af tabet af egnede donororganer og at klarlægge det eksisterende donorpotentiale, og begge opgaver er Dansk Center for Organdonation godt i gang med.
Det er ikke opgaver, der kan løses fra den ene dag til en anden.
Det er en proces, der tager tid, idet den ikke bare omfatter organisationsændringer, men også forudsætter, at personalet ude på sygehusene tager opgaven til sig som noget, man er opmærksom på, og noget, man husker i de givne, somme tider tragiske situationer.
Personalets egen holdning til opgaven er betydningsfuld, og vi kan se et skred i positiv retning set ud fra et donationssynspunkt.
Samtidig er man også ved at nå til en forståelse af, at donationsopgaven ikke kun er en opgave, som personalet tager på sig, hvis der er tid, for det er der jo ofte ikke.
Donationsopgaven er en opgave på linje med andre akutte opgaver: Man påtager sig opgaven, når den er der.
Danske Regioner har lige før jul sendt mig en status på deres opfølgning på donationsområdet.
Opfølgningen er et svar på min henvendelse til regionsrådsformand Bent Hansen, der også er formand for Danske Regioner, i august måned sidste år.
Jeg opfordrede dengang regionerne til erfaringsdeling og fortsat indsats i forhold til donationsraten.
Vi havde netop da set, at man i Nordjylland havde haft særdeles gode resultater med at sætte fokus på området sammen med Dansk Center for Organdonation.
Danske Regioner har oplyst, at man er positiv over for fremadrettet at fastholde opmærksomheden på området og også meget gerne gør det i et fortsat tæt samarbejde med Dansk Center for Organdonation.
Den udmelding er jeg glad for.
Regionernes samarbejde er helt afgørende, hvis vi skal sikre, at færre organer går til spilde.
Erfaringerne fra Region Nordjylland kan tyde på, at der fortsat er et uudnyttet potentiale med hensyn til donorer.
I Nordjylland har man nemlig været i stand til at øge antallet af donorer ved at få sat fokus på området på sygehusene, sådan at de blev bedre til at spørge til donation.
Den erfaring bør udbredes til alle regioner, og det er netop det, som Dansk Center for Organdonation bl.a. arbejder på.
Jeg tror, vi skal være meget opmærksomme på, at det at spørge til donation er noget, som man f.eks. er meget bedre til i Spanien, og der er ingen tvivl om, at vi i Danmark kan blive bedre til at få spurgt til muligheden for organdonation, når spørgsmålet er relevant, uden at vi af den grund kommer til at støde nogen.
For vi skal selvfølgelig passe på, at vi ikke i misforstået hensyntagen til de efterladte undlader at spørge til noget, som der måske endda er en forventning om at der bliver spurgt til.
Målsætningen er vi selvfølgelig enige om, men jeg er i tvivl om, hvordan målet skal formuleres.
25 donationer pr. million indbyggere er jo ikke et mål, jeg havde nær sagt heldigvis ikke et mål, vi har mulighed for at sikre at vi når.
Det afhænger jo af mange forhold, heraf nogle, som vi jo kan være glade for, nemlig når man forbedrer trafiksikkerheden eller forbedrer behandlingen af akutte apopleksipatienter, formindsker vi jo antallet af mulige donorer, og vi er jo alle sammen enige om, at vi skal glæde os over, at trafiksikkerheden bliver bedre, at der er langt færre, der dør i trafikken, og at behandlingen af apopleksiramte også bliver forbedret.
Men målet er klart nok.
Vi skal have så mange donationer, som vi kan få, i forhold til de mulige donorer; der skal være så få som muligt af de mulige organer til donation, der går til spilde.
Dansk Center for Organdonation er i gang med at opbygge et monitoreringssystem, så man kan følge antallet af donationer, antal mulige donorer og årsager til, at der ikke doneres.
Disse data er vigtige for at få eksakt viden om donorpotentialet, og disse data vil, når de foreligger, i sig selv være en betydelig motivation for de enkelte regioner til at styrke indsatsen på afdelingerne, hvis man har en uforklarlig mindre donationsrate end resten af landet.
Tallene vil komme til at tale for sig selv, når Dansk Center for Organdonation opgør dem hvert år.
Med disse tal vil vi kunne opgøre donationshyppigheden i forhold til de mulige donorer, og vi vil kunne sætte mål for, hvilken hyppighed vi mindst vil nå op på.
Det synes jeg er mere relevant end at sætte et præcist tal pr. million indbyggere, som vi jo ikke ved om vi kan nå.
Hvor højt målet så kan være, hvis vi vil være sikre på at nå det, kan jeg ikke sige i dag, jeg vil gerne se de første opgørelser og overveje, hvad der er realistisk.
Men jeg vil erklære mig enig med forslagsstillerne i, at vi skal være ambitiøse på området.
Der er for mange organer, der går til spilde.
Regeringen kan på den baggrund støtte beslutningsforslaget, hvis vi inden vedtagelsen kan blive enige om at sætte mål for donationshyppighed i forhold til de mulige donorer frem for i forhold til folketallet.
Så er det nemlig mere realistisk.